Linux vinder terræn I dag har Microsoft næsten monopol på de programmer, der styrer din og resten af verdens computere. Windows eller DOS ligger på godt 90 procent af alle PCere. Men for tiden vokser en alvorlig konkurrent frem fra Internet. Programmet hedder Linux, og brugerne siger, at det er hurtigere, mere sikkert - og så er det tilmed GRATIS.

Linux får flere og flere brugere i erhvervslivet, men det er stadig svært for private at installere og konfigurere

Linux er - som Windows - et såkaldt styresystem. Uden et styresytem kan en PCer ikke køre nogen spil eller programmer. Microsoft har haft stor succes med Windows, der har gjort det uhyre enkelt for private at eje en PC. Men Windows koster omkring 1000 kroner, og de penge har brugere verden over længe haft lyst til at spare. Hvis private kan spare penge, er det intet sammenlignet med, hvad en virksomhed med mange computere kan spare. Licenser til den professionelle udgave af Windows (den såkaldte WindowsNT) er dyre, og Linux har vist sig lige så (eller mere) stabil end Microsofts produkter. Linux er udviklet af finnen Linus Torvalds. Han skabte kernen til Linux, da han gik på Universitetet, men har siden fået hjælp af en hær af programmører fra hele verden på Internet. Alle kan nemlig komme med rettelser og tilføjelser til Linux, og derfor har Linux gennemgået en rivende teknologisk udvikling. Windows er det kun Microsoft, der kan rette i - og selv om Bill Gates har mange ansatte, så bliver det sværere og sværere at holde trit med den åbne Linux-model. Men Linux er stadig svær at gå til for almindelige brugere. Det er betydelig sværere at installere og konfigurere en Linux-maskine korrekt, end det er at købe en standard Windows98 maskine. Men det bliver hele tiden lettere at lægge Linux på harddisken. Senere udgaver af Linux - blandt andet den såkaldte RedHat 5.2 - har allerede mange hjælpetekster på dansk. Herhjemme er det blandt andet brugergrupper som SSLUG (Skåne Sjællands Linux User Group), der hjælper private med at installere Linux på hjemmecomputeren. Foreningen har nu over 2900 medlemmer . Med jævne mellemrum holder foreningen en installationsfest i København, hvor de hjælper computerbrugere med at installere Linux på deres PCere. Og skaren af brugere vokser: Sidste år var der 20 millioner computere med Linux på verdensplan. Tallet ventes at stige til 50 millioner i år. Temaet senest opdateret 13/03-1999 kl. 11:00